**Balatonmáriafürdő Község Önkormányzata**

**8647 Balatonmáriafürdő**

**Gróf Széchényi Imre tér 9.**

**Galácz György polgármester részére**

Tisztelt Polgármester Úr!

2021. augusztus 29-én kelt levelünkben egyezségi ajánlatot tettünk az 1973-ban a Vasút utca szélesítése céljából a 462 hrsz.-ú ingatlanból lejegyzett 35 m2 nagyságú, de a kisajátítási célra fel nem használt, feleslegessé vált terület visszajegyzésével kapcsolatban. Ma ez a terület a 478/1 hrsz-ú „kivett közterület” művelési ágú ingatlan, amely az Önkormányzat üzleti vagyonának a része. A Balatonmáriafürdő Község Önkormányzat Képviselő-testülete a 67/2021.(IX.1.) számú képviselő-testületi határozatban a Pécsi Törvényszék előtt folyó perre tekintettel az elzárkózott az egyezségkötéstől. A per 2022. január 21-én kelt 5.K.7000.722/2021/38. számú ítélettel lezárult. Erről Ön - mint alperesi érdekelt - értesült.

A per során az Önkormányzat a Pécsi Törvényszéknek 2021.09.03-án írt észrevételében kifejtette: „ *Abban az esetben, ha a T. Törvényszék a keresetet elutasítja úgy a felpereseknek polgári perben lesz lehetősége bizonyítani, hogy a lejegyzett terület feleslegessé vált.”* A kereset elutasításra került. Függetlenül attól, hogy a Somogy Megyei Kormányhivatal SOB/02/1-8/2018. számú határozata hatáskör hiányára hivatkozva megsemmisítésre került, a határozatnak a terület feleslegessé válását megállapító, két jogerős bírósági ítélet alapján bizonyító indokolása a valóságot, az igazságot tartalmazza. Polgári perben sem dönthet másként a bíróság a feleslegessé válás kérdésében. Ha polgári peres eljárásra kényszerülünk, az azt bizonyítja, hogy az Önkormányzat továbbra is csak az idő húzásával próbálja megakadályozni a terület visszaadását. Ez ellen minden lehetséges módon és helyen fel fogunk lépni!

Idézve a Pécsi Törvényszék az 5.K.7000.722/2021/38. számú ítéletéből: *„Megállapítható azonban, hogy a felpereseknek van egy igénye, amit több éve nem sikerül az alperesi érdekelttel rendezniük. A perbeli határozat is rögzíti, hogy az alperesi érdekeltnek kötelezettsége rendezni felperesek ügyét. A megsemmisítő határozat indokolása is tartalmazza, hogy mi az eljárás menete, milyen eljárás terhelné az alperesi érdekeltet, az ellen az alperesi érdekelt nem élt jogorvoslattal. Amennyiben az adott területtel kapcsolatosan az alperesi érdekelt nem folytat tárgyalást a felperesekkel, a felpereseknek egyéb jogi úton van lehetőségük az ingatlan visszaadását kérni az alperesi érdekelttől. Ennek vizsgálata azonban nem ennek a pernek a keretein belül történik.*

*A pernyertes alperes a perben költséget ugyan igazolt, azonban a bíróság a per tárgyát és a sok éve tartó megelőző eljárásokat figyelembe véve úgy határozott, hogy az alperes viselje saját költségét.”*

Ez azt bizonyítja, hogy a Törvényszék álláspontja szerint az ítélettel érintett per a Kormányhivatal és az Önkormányzat korábbi jogsértéseinek a következménye, ezért nem ítélte meg alperes igazolt perköltségét.

**A 2021. augusztus 29-én kelt egyezségi ajánlatunkat továbbra is fenntartjuk.** **Amennyiben egyezségi ajánlatunkat elutasítják, jelen levelünket Daka Miklós, Daka Balázs és Daka Borbála kérelmének tekintsék, melyben a 462 hrsz.-ú ingatlanból a Vasút utca szélesítése érdekében 1973-ban lejegyzett 35 m2 terület – amely terület ma fizikailag jogsértően a 462/3 hrsz.-ú ingatlanhoz hozzácsatolva kertként van használva, ingatlan-nyilvántartásilag a 478/1 hrsz.-ú „kivett közterület” művelési ágú területként a Balatonmáriafürdő Község Önkormányzat üzleti vagyonának része – visszaadását kéjük az Étv.27.§ (8) bekezdése alapján.**

Bízunk abban, hogy az Önkormányzat vagy elfogadja az egyezségi ajánlatunkat, vagy a jogszabályi kötelezettségének eleget tesz és intézkedik a 35 m2 terület visszaadásáról. Ezzel elkerülhetjük a további pereskedéseket, és a 10 éve folyó ügy végre lezárásra kerül.

Budapest, 2022. március 2.

Tisztelettel:

Daka Miklós